
Socialinio būsto pirkimo tikslas – padidinti rajono savivaldybės socialinio būsto fondą, kuris būtų nuomojamas mažas pajamas gaunantiems asmenims ir šeimoms, turintiems teisę į socialinį būstą pagal Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatymą. 

Lietuvos Respublikos valstybės paramos būstui įsigyti ar išsinuomoti bei daugiabučiams namams atnaujinti (modernizuoti) įstatymo 7 straipsnyje nustatyta, kad savivaldybių socialinio būsto fondo plėtra finansuojama iš valstybės biudžeto tikslinių asignavimų ir savivaldybės lėšų, statant naujus arba rekonstruojant ir pritaikant būsto paskirčiai esamus pastatus, taip pat perkant ar kitokiu būdu teisėtai įsigyjant gyvenamuosius namus, jų dalis, butus.

            
Pagal Lietuvos Respublikos Socialinės apsaugos ir darbo ministro 2014 m. birželio 17 d. įsakymu Nr. A1-328 patvirtintą 2014 metų Lietuvos Respublikos valstybės biudžeto specialių tikslinių dotacijų, skirtų savivaldybių socialinio būsto fondui plėtoti, paskirstymo savivaldybių biudžetams planą, Šakių rajono savivaldybės socialinio būsto fondui plėtoti skirta 146 tūkst. Lt.
Atsižvelgiant į situaciją vietos rinkoje, kad šiuo metu rinkoje yra nemaža pasiūla parduodamų butų ir į tai, kad Šakiuose 2010 metais buvo pastatytas 24-ių butų gyvenamasis namas,  efektyvesnis socialinio būsto plėtros būdas – jo pirkimas nei nauja statyba, nes perkant būstą 1 kv. m pirkimo kaina yra mažesnė negu statant naują būstą. Įsigytos gyvenamosios patalpos turi atitikti normatyvinius statybos techninių dokumentų nustatytus reikalavimus.
Socialinis būstas perkamas atsižvelgiant į Šakių rajono savivaldybės sąrašuose (toliau-Sąrašas) įrašytų asmenų ir šeimų, turinčių teisę į rajono savivaldybės socialinį būstą ar jo sąlygų pagerinimą, poreikį. 

Šiuo metu Sąrašuose įrašyti 233 asmenys (šeimos). Iš jų: 

1. Jaunų šeimų sąraše – 80 (t.sk.: 1-2 žm.-37 vnt., 3-4 žm.-36 vnt., 5 žm.-6 vnt., 6 ir daugiau-1 vnt.);

2. Buvusių našlaičių ar be tėvų globos likusių asmenų sąraše - 19 (t.sk.: 1-2 žm.-17 vnt., 3-4 žm.-1 vnt., 5 žm.-0 vnt., 6 ir daugiau-1 vnt.);

3. Šeimų, auginančių tris ir daugiau vaikų (įvaikių), sąraše – 15 (t.sk.: 1-2 žm.-0 vnt., 3-4 žm.-5 vnt., 5 žm.-3 vnt., 6 ir daugiau-7 vnt.);

4. Neįgalių asmenų ir šeimų, kuriose yra neįgalių asmenų, sąraše – 30 (t.sk.: 1-2 žm.-22 vnt., 3-4 žm.-5 vnt., 5 žm.-2 vnt., 6 ir daugiau-1 vnt.);

5. Bendrajame sąraše – 87 (t.sk.: 1-2 žm.-76 vnt., 3-4 žm.-11 vnt., 5 žm.-0 vnt., 6 ir daugiau-0 vnt.);

6. Socialinio būsto nuomininkų, turinčių teisę į būsto sąlygų pagerinimą, sąraše – 2 (t.sk.: 1-2 žm.-0 vnt., 3-4 žm.-1 vnt., 5 žm.-0 vnt., 6 ir daugiau-1 vnt.).
Vadovaujantis Valstybės paramos būstui įsigyti ar išsinuomoti bei daugiabučiams namams atnaujinti (modernizuoti) įstatymo 9 straipsnyje nustatyta, kad savivaldybės socialinio būsto naudingasis plotas, tenkantis vienam asmeniui, neturi viršyti 14 kvadratinių metrų, išskyrus atvejus, kai išnuomojant socialinį būstą, atsižvelgiama į tai, kad būtų suteikta galimybė turėti atskirus kambarius asmenims, kuriems Neįgaliųjų socialinės integracijos įstatymo nustatyta tvarka yra nustatytas sunkus ar vidutinis neįgalumo lygis arba kurie yra pripažinti nedarbingais (netekusiais 75-100 proc. darbingumo) ar iš dalies darbingais (netekusiais 60-70 proc. darbingumo), arba kurie yra sukakę senatvės pensijos amžių ir jiems nustatyta specialiųjų poreikių tenkinimo reikmė, asmenims, sergantiems lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, taip pat skirtingų lyčių vaikams. Išnuomojant vieno kambario butą, jo naudingasis plotas, tenkantis vienam šeimos nariui, gali būti didesnis negu apskaičiuotas pagal nustatytus normatyvus. 

Socialinis būstas nuomojamas asmenims ir šeimoms prisilaikant eiliškumo bei pagal rajono savivaldybės tarybos 2011 m. kovo 31 d. sprendimu Nr. T-82 patvirtintame rajono savivaldybės socialinio būsto nuomos tvarkos apraše nustatytus sąrašų prioritetus ir sąrašų periodus. Atsižvelgiant į Sąrašuose įrašytų šeimų sudėtį, į jų pageidavimus dėl norimo nuomotis socialinio būsto vietovės rajono savivaldybės teritorijoje ir įstatymu nustatytą socialinio būsto naudingojo ploto normatyvą už valstybės biudžeto planuojamus asignavimus – 146 tūkst. Lt, skirtus Šakių rajono savivaldybės socialinio būsto plėtrai, tikslinga pirkti vieno ir dviejų kambarių butus Šakių ir Lukšių seniūnijose. Už Šakių rajono savivaldybei socialinio būsto fondui plėsti skirtas lėšas (146 tūkst. litų) tikėtina nupirkti tris 1-2 kambarių butus Šakių ir Lukšių seniūnijose.

Perkamo būsto vertinimo kriterijų svarba – mažiausia buto kaina, teikiant pirmenybę butams su autonominiu šildymu.

